b'\n_START_ARTICLE_\nSlovar slovenskega knji\xc5\xbenega jezika\n_START_SECTION_\nIzbrisane besede\n_START_PARAGRAPH_\nAvtorji druge izdaje Slovarja slovenskega knji\xc5\xbenega jezika so morali zaradi zahteve imetnikov blagovnih znamk Cockta, Superga, Teflon in Tetra Pak umakniti slovarske sestavke, ki prikazujejo iz navedenih blagovnih znamk izpeljane ob\xc4\x8dnoimenske besede (cockta in kokta, superga, teflon in teflonski, tetrapak). Sklicujo\xc4\x8d se na Zakon o industrijski lastnini, so imetniki navedenih blagovnih znamk zahtevali zapis izto\xc4\x8dnice z veliko za\xc4\x8detnico in znakom \xc2\xae, slovarske razlage pa so si prizadevali spremeniti v ozke terminolo\xc5\xa1ke definicije. Uresni\xc4\x8ditev teh zahtev bi nasprotovala slovarskemu konceptu, izkazani jezikovni rabi in predvsem strokovnim slovaropisnim na\xc4\x8delom, zato so avtorji sporne sestavke raje umaknili iz slovarja.\n_START_SECTION_\nTretja izdaja\n_START_PARAGRAPH_\nTretja izdaja Slovarja slovenskega knji\xc5\xbenega jezika je slovar v nastajanju. Pripravlja ga In\xc5\xa1titut za slovenski jezik Frana Ramov\xc5\xa1a ZRC SAZU, sodelujejo pa 36 strokovnjakov z mati\xc4\x8dnega in\xc5\xa1tituta, vse \xc5\xa1tiri slovenske univerze in iz zamejstva, predstavniki jezikovnih zdru\xc5\xbeenj ... Tretja izdaja ni posodobljena razli\xc4\x8dica prej\xc5\xa1njega, ampak je izdelan povsem na novo. Slovar tako vsebuje osnovne podatke o posameznih geslih, kot so slovni\xc4\x8dni podatki, pomen ter besedilno okolje. Temu sledijo stalne besedne zveze, frazeologija, izgovor, prvi\xc4\x8d v slovenskih slovarjih tudi pregibanje besed za vse besede in oblike ter jakostni in tonemski naglas, ter na koncu \xc5\xa1e etimologija posamezne besede.  Slovarska zasnova sledi Konceptu novega razlagalnega slovarja slovenskega knji\xc5\xbenega jezika, ki so ga leta 2015 potrdili in sprejeli Znanstveni svet In\xc5\xa1tituta za slovenski jezik Frana Ramov\xc5\xa1a ZRC SAZU, Znanstveni svet ZRC SAZU, Razred za filolo\xc5\xa1ke in literarne vede SAZU in Predsedstvo SAZU. Slovar se bo v spletni izdaji na portalu Fran (www.fran.si) objavljal postopoma, in sicer enkrat letno. Tako bodo sproti na voljo slovarski sestavki, ki bi sicer na objavo morali \xc4\x8dakati ve\xc4\x8d let. Ko bo slovar dokon\xc4\x8dan in spletna izdaja dopolnjena \xc5\xa1e z zadnjimi slovarskimi sestavki, bo pripravljena tudi tiskana izdaja. Na portalu Fran so prve slovarske sestavke tretje izdaje SSKJ objavili oktobra 2016. V prvi objavi slovarja je prikazanih 90 izto\xc4\x8dnic, v okviru teh pa 46 stalnih besednih zvez in 59 frazeolo\xc5\xa1kih enot.'